31997D0276
L 108/53
JURNALUL OFÍCIAL AL UNIUNII EUROPENE
DECIZIA COMISIEI
din 11 aprilie 1997
de modificare a Deciziei 93/437/CEE de stabilire a anumitor condiții speciale care reglementează importurile de produse pescărești originare din Argentina
(Text cu relevanță pentru SEE)
(97/276/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Directiva 96/23/CE (2), în special articolul 11 alineatul (4) litera (a),
întrucât Decizia 93/437/CEE a Comisiei din 30 iunie 1993 de stabilire a anumitor condiții speciale care reglementează importurile de produse pescărești originare din Argentina (3), astfel cum a fost modificată ultima dată prin Decizia 96/262/CE (4), stabilește modelul de certificat de sănătate care însoțește produsele pescărești originare din Argentina cu excepția moluștelor bivalve, a echinodermelor, a tunicatelor și a gasteropodelor marine în orice formă;
întrucât articolul 3 din Decizia 97/20/CE a Comisiei din 17 decembrie 1996 de stabilire a listei țărilor terțe care îndeplinesc condițiile de echivalență pentru producerea și comercializarea moluștelor bivalve, a echinodermelor, a tunicatelor și a gasteropodelor marine (5) stabilește că mușchii aductori de la pectinide care nu sunt animale de acvacultură, complet separați de viscere și gonade, pot fi importați din țări terțe care nu figurează în lista din anexă;
întrucât Argentina a solicitat oficial Comisiei autorizarea exportului de mușchi aductori de la pectinide care nu sunt animale de acvacultură, complet separați de viscere și gonade, în teritoriul Comunității Europene;
întrucât, pentru ca Argentina să poată avea posibilitatea prevăzută la articolul 3 din Decizia 97/20/CE, articolul 2 din Decizia 93/437/CEE și modelul de certificat de sănătate din anexa A la decizia respectivă trebuie modificate;
întrucât măsurile stabilite în prezenta decizie sunt în conformitate cu avizul Comitetului permanent veterinar,
ADOPTĂ PREZENTA DECIZIE:
Articolul 1
Partea introductivă a articolului 2 din Decizia 93/437/CEE se înlocuiește cu următorul text:
„Produsele pescărești originare din Argentina trebuie să respecte următoarele condiții:”.
Articolul 2
Anexa A la Decizia 93/437/CEE se înlocuiește cu anexa la prezenta decizie.
Articolul 3
Prezenta decizie se aplică de la 1 mai 1997.
Articolul 4
Prezenta decizie se adresează statelor membre.
Adoptată la Bruxelles, 11 aprilie 1997.